అన్నీ మంచి శకునములే..
-  ఎఫ్‌ఐఐల జోరు.. ఆర్‌బీఐపై ఆశలు..
-  అయినా కొనసాగనున్న మార్కెట్‌ జోరు
నవతెలంగాణ-వాణిజ్య విభాగం
పండుగలు, వరుస సెలవుల నేపథ్యంలో శనివారంతో (26తో) ముగిసిన వారంలో కేవలం మూడు రోజులు మాత్రమే స్టాక్‌ మార్కెట్లు పని చేశాయి. అనుకూల పవనాలు, ఆర్‌బీఐ వడ్డీ రేట్లను సవరించనుందన్న అంచనాల నేపథ్యంలో గత సెషన్లలోనూ మార్కెట్లు పరుగులు పెట్టాయి. ఫలితంగా సూచీలు దాదాపు 1.5 శాతం మేర పెరిగాయి. ఆర్థిక సంవత్సరం చివరి రోజులు కావడంతో సోమవార నుంచి ప్రారంభం కానున్న కొత్త వారంలో మార్కెట్లు కొంత ఒడుదొడుకులకు లోనయ్యే ఆవకాశం ఉంది. అయినన్నప్పటికి పలు అనుకూల పరిణామాల నేపథ్యంలో సూచీలు లాభాల బాటలోనే నిలిచే అవకాశాలు కనిపిస్తున్నట్లు మార్కెట్‌ వర్గాలు చెబుతున్నాయి. గత కొంత కాలంగా ఎక్కువగా విక్రయాలకు పాల్పడుతున్న 'మ్యూచువల్‌ ఫండ్స్‌' (ఎంఎఫ్‌) సంస్థలు తమ పథకాల 'నికర ఆస్తి విలువ'ను (ఎన్‌ఏవీ) పెంచుకొనేందుకు తాజాగా కొనుగోళ్లకు దిగే అవకాశం కనిపిస్తోంది.
కొనసాగనున్న ఎఫ్‌ఐఐల జోరు..
 కేంద్ర ప్రభుత్వ చేపడుతున్న మార్కెట్‌ అనుకూల నిర్ణయాల కారణంగా ఇప్పటికే భారత మార్కెట్లపై దృష్టి సారించిన 'విదేశీ సంస్థాగత మదుపరులు' (ఎఫ్‌ఐఐలు) తమ జోరును సోమవారం నుంచి ప్రారంభమయ్యే వారంలోనూ కొనసాగించే అవకాశాలు మెండుగా కనిపిస్తున్నాయి.
ఊతం ఇవ్వనున్న ఆర్‌బీఐ అశలు..
 'భారతీయ రిజర్వు బ్యాంక్‌' (ఆర్‌బీఐ) ఏప్రిల్‌లో నిర్వహించనున్న పరపతి విధాన సమీక్షలో రెపో రేటను 50 బేసిస్‌ పాయింట్ల మేర తగ్గించే అవకాశం ఉన్నట్లుగా మార్కెట్లో ఊహాగానాలు సాగుతున్నాయి. దీనికి తోడు ఇటీవల చిన్న మొత్తాల పొదుపు పథకాలపై సర్కారు వడ్డీరేట్లను తగ్గిచడం ఈ ఊహాగానాలకు మరింత ఊతం ఇచ్చింది. ఫలితంగా మార్కెట్లు మరింత దూకుడుగా ముందుకే సాగిన విషయం తెలిసిందే. ఇదే గనుక జరిగితే ఈ విషయంలో అనుకూల నిర్ణయం వెలువడితే నిఫ్టీ 7900-8000 పాయింట్లకు చేరే అవకాశాలు ఉన్నాయన్నది మార్కెట్‌ విశ్లేషకుల మాట.
ఒడుదొడుకులకూ అవకాశాలు
 రానున్న ట్రేడింగ్‌ సెషన్లలో మార్కెట్లు కొత్త అంచనాలకు చెరుతున్నప్పుడల్లా లాభాల స్వీకరణ కారణంగా మార్కెట్లలో ఒడుదొడుకులు నమోదయ్యే అవకాశం కనిపిస్తోంది. మార్కెట్‌ 200 రోజుల గమన సగటును పరిశీలిస్తే 7800 స్థాయి వద్ద కొంత నిరోథకాన్ని ఎదుర్కొనే అవకాశం కనిపిస్తోంది. మార్చి సిరీస్‌ డెరివేటివ్స్‌ విభాగంలో తమ స్థానాలను రోలోవర్‌ చేసుకునే నేపథ్యంలోనూ మార్కెట్లు కొంత ఒడిదొడుకులను ఎదుర్కొనే పరిస్థితి కనిపిస్తోంది. మరోవైపు రానున్న వారంలో చైనా, జపాన్‌, అమెరికా, ఐరోపా జోన్‌ తయారీ గణాంకాలు వెలువడనున్నాయి. ఈ లెక్కలు కూడా మార్కెట్‌లో కొంత సందడి చేసే అవకాశాలు లేకపోలేదు.
మీ స్నేహితులకు రికమెండ్ చెయ్యండి